REITs จะช่วยสู้เงินเฟ้อได้จริงหรือไม่
ได้ โดยทั่วไป กองทุน REITs จะถือเป็นการลงทุนที่ชดเชยอัตราเงินเฟ้อได้ เนื่องจาก REITs สามารถปรับรายได้จากค่าเช่า รวมถึงรายได้ต่างๆ เพื่อเพิ่มผลตอบแทนให้ผู้ถือหน่วยได้ มาดูสถิติอัตราการเติบโตของเงินปันผลต่อหน่วย เทียบกับดัชนีราคาสินค้าของผู้บริโภค (Consumer Price Index : CPI) ของสหรัฐฯ ในช่วง 21 ปีย้อนหลัง* (ค.ศ. 2000-2020) พบว่า มีถึง 20 ปีที่อัตราการเติบโตของเงินปันผลจ่ายต่อหน่วยสูงกว่า ดัชนีราคาสินค้าผู้บริโภค นั่นแสดงว่า ผลตอบแทนจากเงินปันผลต่อหน่วยเติบโตเอาชนะอัตราเงินเฟ้อได้ ในสหรัฐฯ (ตามภาพ)




อีกตัวอย่างเป็นงานวิจัย** ที่ทดสอบว่า ผลตอบแทนของ REITs ที่จดทะเบียนในตลาดหุ้นออสเตรเลีย จะสามารถเลียนแบบอัตราเงินเฟ้อได้ โดยต้องมีสัดส่วน REITs อยู่ที่ 35% และสินทรัพย์โภคภัณฑ์ อยู่ที่ 65% จึงสนับสนุนได้ว่า การลงทุนในอสังหาริมทรัพย์ทางอ้อมอย่างกองทุน REITs ก็สามารถชดเชยอัตราเงินเฟ้อได้เช่นกัน


เรื่องต้องรู้ก่อนลงทุนในกองทุน REITs

ก่อนที่จะลงทุนในกองทุน REITs มีอย่างน้อย 3 เรื่องที่ต้องรู้ ดังนี้


1.ประเภทอสังหาริมทรัพย์ที่ลงทุน
โดยทั่วไปอสังหาริมทรัพย์ที่กองทุน REITs ลงทุนในไทย มี 4 กลุ่มใหญ่ๆ คือ 1.กลุ่ม Industrial หรือ โรงงาน โรงเก็บสินค้า 2.กลุ่ม Office หรือ อาคารสำนักงาน 3.กลุ่ม Retail หรือ ห้างสรรพสินค้า Community Mall และ 4. กลุ่ม Hospitality หรือ โรงแรม รีสอร์ท ซึ่งแต่ละกลุ่มจะมีลักษณะของธุรกิจและความมั่นคงในการชำระค่าเช่าได้แตกต่างกัน


2. กองทุน REITs เป็นแบบ Freehold หรือ Leasehold
เนื่องจาก Freehold หรือ กองทุน REITs เป็นเจ้าของอสังหาริมทรัพย์นั้นๆ ดังนั้น เงินปันผลจ่าย จะเป็นผลตอบแทนจากค่าเช่าหรือรายได้จากอสังหาริมทรัพย์ ทำให้ราคา NAV มีโอกาสขึ้นหรือลงก็ได้ ในขณะที่ Leasehold หรือ กองทุน REITs มีสิทธิในการเช่าอสังหาริมทรัพย์ เงินปันผลจ่าย จะมีทั้งผลตอบแทนจากค่าเช่า และเงินต้นคืน โดย ณ วันที่สิ้นสุดสิทธิการเช่า ราคา NAV จะเข้าใกล้ 0 บาท ซึ่งจะทยอยรับผลตอบแทนและเงินต้นคืนระหว่างทางไปแล้ว


3. Dividend Yield ย้อนหลังประกอบ
เนื่องจากในปี 2564 กองทุน REITs ได้รับผลกระทบจากสถานการณ์โควิด 19 ที่ทำให้รายได้ค่าเช่าไม่เป็นไปตามเป้าหมาย ส่วนใหญ่ไม่ได้จ่ายเงินปันผลและราคา NAV ปรับลดต่ำลงเทียบกับราคาช่วงต้นปี 64 สำหรับในปี 2565 ให้ติดตามธีมการเปิดประเทศที่จะทำให้กลุ่มกองทุน REITs ที่มีโอกาสฟื้นตัวจากรายได้ที่มาจากการเปิดประเทศและมีกิจกรรมทางเศรษฐกิจมากขึ้น อย่างไรก็ตาม การพิจารณา Dividend Yield ย้อนหลัง ดูได้ 2 รูปแบบ คือ 1) ใช้อัตราจ่ายเงินปันผลเฉลี่ย 5 ปีขึ้นไป หรือ 2) ใช้อัตราจ่ายเงินปันผลเฉลี่ยย้อนหลัง 10 ปี มีจำนวนปีที่สูงกว่าอัตราเงินเฟ้อ มากกว่า 5 ปีขึ้นไป เพื่อดูความสม่ำเสมอและอัตราที่จ่ายในการเลือกลงทุนกองทุน REITs ให้ชนะเงินเฟ้อ


คำแนะนำเลือกกองทุน REITs ให้เหมาะกับสถานการณ์

ในสถานการณ์ที่อัตราเงินเฟ้อสูง และธนาคารกลางสหรัฐฯ (FED) กำลังขึ้นอัตราดอกเบี้ยนโยบาย ควรจะเลือกกองทุน REITs ให้เหมาะกับสถานการณ์ดังนี้ 

     - ดูคุณภาพของรายได้ของกองทุน และความสม่ำเสมอในการได้รับค่าเช่า
คุณภาพของรายได้ของกองทุน หมายถึง โอกาสในการเพิ่มค่าเช่าเองซึ่งทำให้เพิ่มโอกาสสู้เงินเฟ้อได้ ส่วนความสม่ำเสมอของค่าเช่า ให้ดูเงื่อนไขการรับรายได้ของกอง REITs นั้น หากเป็น Fixed ควรเลือกเมื่อภาวะเศรษฐกิจไม่มั่นคง หรือ ควรเลือก Profit Sharing เมื่อภาวะเศรษฐกิจเริ่มขยายตัว มีโอกาสเพิ่มรายได้ในอนาคต 

     - การขึ้นอัตราดอกเบี้ยนโยบาย 
จะส่งให้ราคา REITs ปรับลง ในระยะสั้น และจะกระทบกับกองทุน REITs ไทยน้อยกว่า เนื่องจากมีข้อกำหนดให้กองทุนฯ มีอัตรากู้ยืมน้อยกว่า 30% เป็นส่วนใหญ่
การวิเคราะห์ทางการเงิน & เศรษฐศาสตร์การเงิน,ตลาดการเงิน & ผลิตภัณฑ์และบริการทางการเงิน,ความรู้ทางการเงิน